Janet Robert - kandidatkinja Demokratske stranke za Zastupnički dom Kongresa (1/11/02) - 2002-11-01
Amerikanka hrvatskog podrijetla natječe se u jednom od izbornih okruga u saveznoj državi Minnesota
U utorak, 5. studenog u Sjedinjenim se Državama održavaju izbori – bira se cijeli saziv Zastupničkog doma Kongresa, trećina Senata, te tisuće lokalnih dužnosnika na razini saveznih država, od guvernera i gradonačelnika pa do članova gradskih vijeća i šerifa. Na izborima se natječe i nekoliko kandidata hrvatskog podrijetla. Primjerice, kongresmeni George Radanovich i Dennis Kucinich nastoje izboriti još jedan mandat. Nekoliko kandidata hrvatskog podrijetla nastoji ući u Kongres – primjerice Anton Srdanović u New York Cityju te Janet Robert u Minnesoti. Glas Amerike će u nekoliko sljedećih dana predstaviti neke od njih. Danas predstavljamo Janet Robert. Ona za Glas Amerike govori o svojoj kandidaturi, idejama koje je motiviraju, te o svom hrvatskom podrijetlu. Janet Robert je odvjetnica iz mjesta Stillwater, predgrađa Minneapolisa. Nakon što je 1980. diplomirala na Sveučilištu St. Louis, radila je kao pripravnica na sudu, predavala pravo, radila za nekoliko neprofitnih organizacija... Posljednjih 15 godina ima vlastiti odvjetnički ured, a od 1994. je vijećnica u gradskoj skupštini. Janet Robert je kandidatkinja Demokratske stranke, koja u Minnesoti ima u svom imenu i nastavak, “Farmer-Labor”, što znači da želi posebno zastupati interese farmera i industrijskih radnika. Upitali smo je koje su glavne teme o kojima se ove godine debatira u izbornoj kampanji? : Glavne teme su gospodarske teme. Građane vrlo brine to što korporacije – kako se pokazalo posljednjih mjeseci – često krše zakon, varaju svoju ulagače. Ljudi su izgubili mnogo novca koje su uložili u korporacijske mirovinske fondove. Oni žele da se rad korporacija bolje regulira. Janet Robert se posebno protivi ideji privatizacije mirovinskog i invalidskog sustava, koju promiču mnogi kandidati Republikanske stranke. Temelj tom stajalištu nalazi u iskustvo vlastite obitelji. "Moji djed je, po dolasku iz Hrvatske u Ameriku, radio u rudniku u južnom Illinoisu. U rudniku je postao invalid. Imao je osmoro djece. Vlasti su htjele da se djeca smjeste u sirotište, jer su tvrdile da ih on ne može uzdržavati. A zašto je to tako bilo? Zato jer radnike tada nisu štitili sindikati. Danas, upravo zahvaljujući sindikatima, radnici imaju puno bolju zaštitu, pa su takve situacije nezamislive. Postoji solidan mirovinski sustav, invalidske mirovine, naknade u slučaju nezaposlenosti. Ako republikanci to privatiziraju ili ukinu, onda će obični građani biti ponovno nezaštićeni. Ja to želim spriječiti, zato se natječem za mjesto u Kongresu." Obitelj gospođe Robert potječe iz okoline Karlovca, a u Ameriku su došli kako bi živjeli bolje, te uživali veću vjersku slobodu nego što je tada postojala u Hrvatskoj. "Odrasla sam u domu gdje smo naučili što znači biti dobar katolik, molili smo krunicu svaku večer. Roditelji su nas naučili da u životu moramo biti vrijedni i pošteni, da moramo pomagati drugima kojima je u životu teže nego nama" - kaže Janet Robert. Inspirirana ovim posljednjim, Janet Robert dragovoljno radi u ne-profitnim organizacija koje pomažu siromašnima. Jedna od njih obnavlja ruševne kuće i stanove kako bi se u njih mogli useliti beskućnici. Također je osnovala organizaciju Kršćani u Akciji, koja je otvorila mehaničarsku radionicu za popravak automobila siromašnih građana, koji inače ne bi mogli platiti te usluge. Upitali smo Janet Robert kako izgledaju posljednji dani njezine kampanje, jedne od najneizvjesnijih u zemlji? "Imam puno posla... U pet u jutro sam bila na ulazu jedne tvornice, gdje sam se susrela s radnicima koji dolaze na posao. Potom sam otišla u obližnji restoran i pozdravila se s ljudima koji su pili jutranju kavu. Potom na sveučilište, gdje govorim studentima, a na večer idemo na hokej, također kako bi se susreli sa glasačima. Izravan kontakt s građanima je vrlo važan. Ljudi žele da ih pogledate u oči, da se rukuju s vama, da prozbore par riječi... To je najbolji način da glasači vide jeste li čovjek na mjestu ili ne." Janet Robert kaže da američka politika, a posebno izborna kampanja, “zna biti prilično prljava.” “Kandidati o svom protivniku znaju reći stvarno ružne stvari. Međutim, činjenica je da postoji sloboda govora, da postoji natjecanje više političkih opcija – i to je najvažnije. Ja sam stvarno ponosna na naš izborni sistem” – rekla je na kraju razgovora za Glas Amerike Janet Robert, demokratska kandidatkinja za Zastupnički dom u šestom izbornom okrugu savezne države Minnesota.